Jeg takker igjen statsråden for svaret. Jeg er enig i mye av det hun sier der, men nå var temaet midtrekkverk. I den nye Håndbok 017 «Veg- og gateutforming» foreslås det at det skal bygges midtrekkverk på stamveier og hovedveier med fartsgrense over 80 km/t når døgntrafikken på veiene er over 8 000 kjøretøy – dette igjen med utgangspunkt i nullvisjonen innenfor trafikksikkerhet. Er dette forslaget noe statsråden ønsker å følge opp?